Diari Oficial de la Generalitat Valenciana


Sumari del DOGV 6445, del 25-01-2011 (2011/637)

ORDE 1/2011, de 14 de gener de 2011, de la Conselleria de Cultura i Esport, per la qual es crea i regula la Targeta Esportiva de la Generalitat a la Comunitat Valenciana.
--------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2011/01/14/1/dof/vci/html**

### Dades del document

Número de DOGV
:   6445

Data del DOGV
:   25-01-2011

Secció del DOGV
:   I. DISPOSICIONS GENERALS

Número del document
:   2011/637


Data del document
:   14-01-2011

Organisme emissor
:   Conselleria de Cultura i Esport

Tipus de document
:   Ordre

Descriptors 

:   * Consell Valencià de l'Esport
    * esport
    * legislació
    * esport professional

ORDE 1/2011, de 14 de gener de 2011, de la Conselleria de Cultura i Esport, per la qual es crea i regula la Targeta Esportiva de la Generalitat a la Comunitat Valenciana. [2011/637]
El Consell Valencià de l'Esport és l'òrgan encarregat de gestionar la política esportiva de la Generalitat, així com de formular les directrius de la política de foment i desenvolupament en matèria esportiva i millorar la participació de tots els agents socials implicats en l'esport.
Segons els estatuts del Consell Valencià de l'Esport, entre les seues atribucions figuren la regulació, ordenació, promoció i coordinació de l'esport i de l'activitat física a la Comunitat Valenciana.
En compliment de tot això, la Generalitat, a través del Consell Valencià de l'Esport, crea el programa de la Targeta Esportiva, com un nou servici dirigit a tota la ciutadania de la Comunitat que practica esport o realitza algun tipus d'activitat física, ja siguen esportistes federats o no federats.
La Targeta Esportiva de la Generalitat es desenvolupa únicament en l'àmbit territorial de la Comunitat Valenciana. El Consell Valencià de l'Esport, per mitjà de la Targeta Esportiva, té com a objectiu promocionar l'esport per a tothom i oferir avantatges i servicis en matèria esportiva a tots els esportistes de la Comunitat perquè puguen obtindre facilitats per a la pràctica esportiva i descomptes comercials, així com orientació i consells medicoesportius i de salut.
En virtut d'això, i fent ús de les competències assignades en la Llei 5/1983, del 30 de desembre, del Consell,
ORDENE
CAPÍTOL I
Disposicions generals
Article 1. Objecte
La present orde té com a objecte la creació i regulació de la Targeta Esportiva de la Generalitat com un servici que el Consell Valencià de l'Esport oferix als esportistes per a promocionar l'esport i garantir als seus usuaris una sèrie de servicis i avantatges de caràcter esportiu.
Article 2. Subjectes
Podran formar part del programa de la Targeta Esportiva:
a) Usuaris o usuàries: aquelles persones residents a la Comunitat Valenciana que practiquen esport o realitzen alguna activitat física, ja siga en l'àmbit federat o fora d'este.
b) Entitats adherides com a prestadores de productes i servicis: institucions públiques, establiments comercials i entitats esportives.
c) Entitats col·laboradores.
Article 3. Modalitats i expedició
La Targeta Esportiva de la Generalitat té dos modalitats: la bàsica i la financera.
La Targeta Esportiva bàsica serà emesa pel Consell Valencià de l'Esport. A este efecte, les sol·licituds d'esta modalitat de targeta es presentaran en les delegacions territorials del Consell Valencià de l'Esport, en els ajuntaments adherits al programa de la Targeta Esportiva o a través de la pàgina web www.targetaesportiva.gva.es. La Targeta Esportiva bàsica serà expedida sense límit d'edat a totes aquelles persones que la sol·liciten.
La Targeta Esportiva financera atorgarà als seus titulars uns avantatges financers addicionals, i serà expedida exclusivament per les entitats financeres col·laboradores, per la qual cosa les sol·licituds d'esta modalitat es presentaran directament davant d'estes. Podran sol·licitar la Targeta Esportiva financera les persones majors de 18 anys, i les majors de 14 anys i menors de 18 amb autorització paterna.
Article 4. Tarifa anual
Per a l'obtenció i renovació de la Targeta Esportiva serà necessari el pagament de les tarifes anuals vigents en el moment de la sol·licitud. La quota inicial serà de 15 € anuals. El Consell Valencià de l'Esport podrà revisar esta tarifa, que serà aprovada pel seu Comité de Direcció.
S'aplicarà una tarifa especial de 10 € per als sol·licitants de la Targeta Esportiva que pertanyen a entitats que tinguen acords específics amb el Consell Valencià de l'Esport.
Article 5. Vigència
La Targeta Esportiva bàsica tindrà una validesa d'un any des de la seua expedició. Podrà ser renovada anualment amb el pagament previ de la quota referida en l'article anterior, per mitjà de domiciliació bancària o targeta de crèdit, a través de la passarel·la de pagament de la pàgina web www.targetaesportiva.gva.es.
La Targeta Esportiva financera tindrà una vigència de quatre anys comptats des de la data de la seua expedició, havent de satisfer-se anualment la quota referida en l'article anterior per mitjà de càrrec en el corresponent compte vinculat.
La targeta serà personal i intransferible en ambdós casos.
Article 6. Àmbit territorial
La Targeta Esportiva podrà ser utilitzada a tota la Comunitat Valenciana en qualsevol de les entitats adherides que en cada moment oferisquen avantatges i descomptes.
Article 7. Atributs de la Targeta Esportiva
Les persones titulars de la Targeta Esportiva podran gaudir, com a mínim, dels avantatges següents:
- Entrades gratuïtes o descomptes per a esdeveniments esportius.
- Descomptes i beneficis en l'accés a instal·lacions esportives.
- Beneficis comercials en material esportiu.
- Beneficis en servicis mèdics i de salut.
- Beneficis i descomptes en mitjans de transport de la Comunitat Valenciana.
Tot això en els termes que s'acorden amb les distintes entitats que s'adherisquen a la targeta.
CAPÍTOL II
Entitats adherides i col·laboradors
Article 8. Entitats adherides
1. Per a sol·licitar la condició d'entitat adherida a la Targeta Esportiva, les persones físiques o jurídiques interessades presentaran degudament emplenat el compromís d'adhesió, segons el model que s'inclou com a annex a esta orde.
El compromís d'adhesió, junt amb la documentació requerida, es presentarà, preferentment, en els registres del Consell Valencià de l'Esport, sense perjudici del que preveu l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. Les entitats adherides fixaran lliurement tant el descompte com el tipus de servici o producte que oferisquen als usuaris de la Targeta Esportiva. No obstant això, amb caràcter general, els descomptes no podran ser inferiors al 10% sobre els preus normals.
3. Es podrà acordar amb les entitats adherides la possibilitat de realitzar ofertes o promocions especials amb descompte superior a l'acordat inicialment.
4. El compromís d'adhesió tindrà una vigència de 2 anys a partir de la seua signatura, excepte denúncia expressa d'alguna de les parts.
5. Les entitats adherides a la Targeta Esportiva hauran de col·locar en lloc visible del local el distintiu acreditatiu de pertinença a la Xarxa de la Targeta Esportiva, que serà proporcionada pel Consell Valencià de l'Esport.
6. Les entitats adherides hauran de comunicar per escrit qualsevol modificació que afecte al compromís d'adhesió acordat.
7. Les obligacions del Consell Valencià de l'Esport amb les entitats adherides seran les següents:
a) Una vegada remés per l'entitat el compromís d'adhesió degudament emplenat, i una vegada comprovat pel Consell Valencià de l'Esport que complix amb les obligacions i requisits especificats en la present orde, es notificarà a l'entitat la condició d'adherida, junt amb una còpia segellada del compromís i el distintiu acreditatiu de pertinença a la Xarxa de la Targeta Esportiva.
b) L'entitat adherida serà donada d'alta en la base de dades del programa de la Targeta Esportiva de la Generalitat.
c) En la pàgina web de la Targeta Esportiva s'inclouran els descomptes de les entitats, així com les dades identificatives d'estes.
8. El Consell Valencià de l'Esport es reserva el dret de no acceptar aquelles ofertes que, pel seu contingut o característiques, no s'ajusten als objectius de la Targeta Esportiva a la Comunitat Valenciana, la qual cosa es notificarà a la persona interessada.
9. Les parts podran resoldre el compromís d'adhesió per incompliment de les obligacions que en este s'estipulen.
Article 9. Entitats col·laboradores
Tindran la consideració d'entitats col·laboradores les entitats financeres que expedisquen i distribuïsquen la Targeta Esportiva. Esta condició l'ostentaran aquelles entitats financeres que a estos efectes subscriguen el corresponent conveni amb el Consell Valencià de l'Esport. L'expedició i distribució de la Targeta Esportiva en la seua versió financera s'ajustarà als termes indicats en el dit conveni.
DISPOSICIÓ ADDICIONAL
Única. Habilitació per a l'execució.
Es faculta la Secretaria Autonòmica de l'Esport-Vicepresidència del Consell Valencià de l'Esport per al desenvolupament de les actuacions necessàries per a la implantació i efectivitat de la Targeta Esportiva a la Comunitat Valenciana.
DISPOSICIÓ FINAL
Única. Entrada en vigor
La present orde entrarà en vigor l'endemà de la seua publicació en el Diari Oficial de la Comunitat Valenciana.
València, 14 de gener de 2011.
La consellera de Cultura i Esport,
TRINIDAD MIRÓ MIRA


Còpia Permalink ELI